Inawgurati l-ewwel stazzjonijiet għal Tallinja Bike f'Għawdex Il-Ministru għat-Trasport, l-Infrastruttura u l-Proġetti Kapitali Ian Borg u l-Ministru għal Għawdex Clint Camilleri presedew fuq l-inawgurazzjoni tal-ewwel stazzjonijiet għas-servizz ta' bike-sharing f'Għawdex – servizz imniedi minn Malta Public Transport li se jkun pass ieħor favur aktar intermodalità. Dan is-servizz, bl-isem Tallinja Bike joffri sistema ta' bike-sharing li topera minn u lejn numru ta' stazzjonijiet apposta. Wara reġistrazzjoni ta' darba, il-konsumaturi jistgħu jiġbru rota minn kwalunkwe stazzjon u jsuqu sal-eqreb stazzjon tad-destinazzjoni tagħhom. Il-Ministru Ian Borg faħħar din l-inizjattiva, u qal li dan huwa eżempju wieħed li juri l-impenn ta' Malta Public Transport favur l-intermodalità, kunċett li l-gvern jinsab impenjat li jimbotta 'l quddiem. "Dan hu gvern b'viżjoni ħolistika, li hu kommess li jwassal il-pajjiż għall-arja aktar nadifa b'inqas emissjonijiet, nifs ħadrani u għażla ta' trasport alternattiv. Se nkunu qed inżidu aktar effiċjenza kif ukoll flessibiltà għall-pubbliku permezz tal-għażla differenti ta' modi ta' trasport. B'dan il-mod se nkunu qed nuru li jeżistu aktar modi ta' trasport mhux biss il-karozza privata u aktar minn hekk se jkollna il-faċilità li nistgħu naqilbu minn mezz ta' trasport għall-ieħor skond il-bżonn", qal il-Ministru Ian Borg. Dawn l-istazzjonijiet ġodda ġew installati ħdejn it-terminal tal-vapur fl-Imġarr u fil-venda tat-trasport pubbliku fir-Rabat, Għawdex. Il-kumpanija qed tippjana wkoll li tkompli tespandi s-servizz fil-gżira permezz ta' aktar stazzjonijiet f'lokalitajiet ġodda matul ix-xhur li ġejjin. Il-Ministru Clint Camilleri qal li s-sistema hija konvenjenti u mingħajr emissjonijiet u hija ideali għal vjaġġi qosra u, grazzi għall-mutur elettriku, ir-roti jitilgħu tlajja' mingħajr sforz ta' xejn. Spjega li għalhekk Għawdex huwa post ideali għal dan it-trasport għaliex id-distanza bejn lokalità u oħra hija qasira. Kompla jgħid li ħafna mis-servizzi li kienu jieqfu ċ-Ċirkewwa llum qed naraw li qed jiġu estiżi f'Għawdex u fakkar kif ftit tal-ġimgħat ilu beda jopera s-servizz tal-X300. Huwa stqarr li rridu nibqgħu nippromwovu modi ta' trasport alternattivi u nimplimentaw l-aġenda ta' dan il-gvern li nġibu lil pajjiżna carbon neutral. Il-Ministru għal Għawdex Clint Camilleri temm billi qal li jħares 'il quddiem għal aktar koperazzjoni u ħidma mal-Ministru Ian Borg. Dan is-servizz ta' bike-sharing ma jitlob l-ebda ħlas ta' reġistrazzjoni jew abbonament fix-xahar u r-rata bażika hija ta' €3 għall-ewwel nofs siegħa u €2 għal kull 30 minuta oħra. Dawk li jużaw Tallinja Card personalizzata jew Explore Card igawdu minn rata ta' €1.50 għall-ewwel nofs siegħa filwaqt li min iħallas permezz ta' Valletta Card jew ExplorePlus Meep Card għandu l-ewwel żewġ vjaġġi b'xejn. Barra minn hekk, il-metodu ta' ħlas jintgħażel meta ssir ir-reġistrazzjoni. Il-Maniġer tas-Servizzi tal-Mobbiltà ta' Tallinja Technology Ltd Alan Azzopardi qal, "Wara li nedew l-ewwel tmien stazzjonijiet f'Malta, l-iktar għażla ovvja li jmiss għalina kienet li nibdew f'Għawdex. B'żewġ stazzjonijiet f'postijiet strateġiċi bħall-Imġarr u r-Rabat aħna awtomatikament rbatna ċ-ċentru t'Għawdex mal-ferry. Ir-rikkieba issa jistgħu mhux biss jesploraw il-gżira Għawdxija b'mod komdu ħafna u b'mod aktar nadif u sostenibbli fuq rota elettrika imma wkoll jivjaġġaw lejn u mill-ferry". Introdotti fl-2018, l-istazzjonijiet ta' Tallinja Bike llum jinsabu f'żoni strateġiċi madwar il-Belt Valletta, il-Park & Ride tal-Furjana, il-Park & Ride ta' Pembroke, l-Università ta' Malta, u issa f'Għawdex. Ta' min jgħid li qabel il-pandemija, l-utenti reġistrati tat-Tallinja Bike kienu żdiedu, u ġġeneraw medja ta' 25 vjaġġ uniku kuljum.